กรมป่าไม้ วางแนวทางส่งเสริมประชาชนใช้ประโยชน์จากไม้มีค่าในพื้นที่กรรมสิทธิ์ที่ตนเองถือครองได้
กรมป่าไม้ วางแนวทางส่งเสริมประชาชนใช้ประโยชน์จากไม้มีค่าในพื้นที่กรรมสิทธิ์ที่ตนเองถือครองได้ สนับสนุนประชาชนปลูกไม้มีค่า เพิ่มพื้นที่ป่า สร้างมูลค่าจากไม้

นายอรรถพล เจริญชันษา รองอธิบดีกรมป่าไม้ กล่าวถึงแนวทางการส่งเสริมให้ประชาชนสามารถใช้ประโยชน์จากไม้มีค่าในพื้นที่ที่ตนเองถือครองได้ หลังพบว่าปัจจุบันมีประชาชนปลูกไม้มีค่าในที่ดินกรรมสิทธิ์อยู่จำนวนไม่น้อย บางส่วนปลูกในลักษณะสวนป่าเชิงพาณิชย์ จึงเล็งเห็นว่าควรสนับสนุนให้ประชาชนปลูกไม้มีค่าเพื่อช่วยเพิ่มพื้นที่ป่าอีกแนวทางหนึ่ง ขณะเดียวกันไม้มีค่ามีมูลค่าสูงเป็นที่ต้องการโดยเฉพาะในต่างประเทศจึงเป็นที่มาของการปรับปรุงแก้ไขพระราชบัญญัติป่าไม้ เพื่ออำนวยความสะดวกประชาชนในการลดปัญหาอุปสรรคต่างๆ ทั้งกฎหมาย ระเบียบ รวมถึงการส่งเสริมให้มีการปลูกโดยใช้มาตรการต่างๆ ตลอดจนเรื่องการตรวจสอบรับรอง การลดหย่อยภาษีและการส่งออก

สำหรับไม้ที่ส่งเสริมให้ปลูก อาทิ ไม้เชื่อเพลิง ไม้เพื่อการพลังงาน ไม้มีค่าที่นำไปเป็นสิ่งประดิษฐ์หรือแปรรูปเพื่อใช้ประโยชน์ เช่น เฟอร์นิเจอร์ ผลิตภัณฑ์เครื่องใช้ โดยเฉพาะอย่างยิ่งไม้สำคัญอย่างไม้พะยูง ไม้ชิงชัน ไม้ประดู่ ไม้มะค่า ไม้สัก ที่เน้นให้การส่งเสริมเนื่องจากเป็นไม้ที่มีมูลค่าสูง ทั้งนี้นอกจากส่งเสริมปลูกไม้มีค่าในพื้นที่กรรมสิทธิ์ของประชาชนแล้วยังส่งเสริมการปลูกป่าให้กับที่ดินที่รัฐเข้าไปจัดที่ดินทำกินให้ เช่นพื้นที่ป่าสงวนแห่งชาติ คาดว่าจะมีพื้นที่ปลูกสร้างสวนป่าเพื่อการเศรษฐกิจไม่น้อยกว่า 20 ล้านไร่